Odpovede a uistenia Gambie zatiaľ neviedli na základe ukazovateľov stanovených v článku 25a ods. 2 k trvalým zmenám ani ku konkrétnym zlepšeniam spolupráce, a to aj pokiaľ ide o včasné určovanie totožnosti osôb, ktoré sa neoprávnene zdržiavajú na území členských štátov, vydávanie cestovných dokladov a organizovanie návratových operácií. Misia Gambie pri EÚ v rámci svojich výmen s členským štátom v júni potvrdila, že platí „moratórium na nútený návrat alebo repatriáciu až do skončenia decembrových volieb“.

EÚ pri mnohých príležitostiach takisto zdôraznila rastúcu nespokojnosť a možné dôsledky v prípade, že sa situácia nezlepší, a to v súlade s podmienkami dohodnutými medzi EÚ a Gambiou. Komisia a členské štáty uskutočnili niekoľko spoločných alebo samostatných návštev Gambie a uskutočnili cielené diskusie na technickej aj politickej úrovni. Pravidelne sa vymieňali verbálne nóty. Napokon sa uskutočnili výmeny na vysokej úrovni medzi útvarmi Komisie a vedúcim misie Gambie pri EÚ a osobitné stretnutia medzi delegáciou EÚ a príslušnými gambijskými orgánmi v Banjule – naposledy 14. apríla 2021 v Bruseli a 22. apríla 2021 v Banjule. V nadväznosti na tieto stretnutia a v reakcii na verbálnu nótu Gambie (prijatú 6. apríla) Európska služba pre vonkajšiu činnosť formálne informovala gambijské orgány verbálnou nótou (11. júna 2021) o dôsledkoch revidovaného vízového kódexu.

Toto posúdenie je ďalej podporené vývojom po roku 2019, najmä vzhľadom na opakujúce sa prekážky, ktoré Gambia zaviedla pri organizovaní a vykonávaní návratových operácií, keď bolo moratórium v januári 2020 oficiálne zrušené, a to aj napriek dohode z februára 2020 o podmienkach pre návratové lety. O týchto problémoch svedčí aj najnovšie gambijské oznámenie (zo 6. apríla 2021), v ktorom sa tvrdí, že krajina až do odvolania nie je schopná prijímať navrátilcov. Na základe preskúmania oznámenia Nemecka Komisiou sa takisto potvrdilo, že tento členský štát čelí pri spolupráci s Gambiou podstatným a pretrvávajúcim praktickým problémom.

Komisia v uvedenej správe poznamenala, že gambijské orgány koncom februára 2019 jednostranne rozhodli o zavedení moratória na všetky operácie núteného návratu, čo bránilo účinným návratom počas väčšiny roka 2019 (charterovými a komerčnými letmi). Okrem toho čelili členské štáty aj problematickej spolupráci, ktorá brzdila všetky fázy procesu návratu, a to aj pri uplatňovaní osvedčených postupov v oblasti identifikácie a konania o návrate, ktoré sú v Gambii zavedené od roku 2018. Readmisné dojednanie EÚ a rovnocenné dvojstranné dojednania, ktoré majú tri členské štáty, sa dodržiavajú len zriedka. V prípade dvoch tretín členských štátov, ktoré vydali takmer polovicu rozhodnutí o návrate, sa procesy identifikácie (aj prostredníctvom pohovorov) nevykonávajú uspokojivo a cestovné doklady sa nevydávajú včas.

–vytváranie legálnych možností príchodu do Európy.

Navrhované rozhodnutie je v súlade so súborom harmonizovaných pravidiel spoločnej vízovej politiky, ktorými sa riadia postupy a podmienky udeľovania víz na plánované pobyty na území členských štátov, ktorých dĺžka nepresahuje 90 dní v rámci akéhokoľvek 180-dňového obdobia.

Vo vízovom kódexe sa stanovuje, že vízové opatrenia sa uplatňujú dočasne, ale vo vykonávacom rozhodnutí nie je povinné uvádzať konkrétne obdobie uplatňovania uvedených opatrení. Podľa článku 25a ods. 6 však Komisia na základe ukazovateľov stanovených v článku 25a ods. 2 nepretržite posudzuje pokrok dosiahnutý pri spolupráci v oblasti readmisie, a to aj pokiaľ ide o včasné určovanie totožnosti osôb, ktoré sa neoprávnene zdržiavajú na území členských štátov, vydávanie cestovných dokladov a organizovanie návratových operácií. Komisia podáva správy, či možno konštatovať podstatné a trvalé zlepšenie spolupráce s dotknutou treťou krajinou v oblasti readmisie, a môže s prihliadnutím na celkové vzťahy Únie s uvedenou treťou krajinou predložiť Rade návrh na zrušenie alebo zmenu vykonávacieho rozhodnutia. Ak sa naopak vízové opatrenia v súlade s vykonávacím rozhodnutím ukážu ako neúčinné, malo by sa uvažovať o spustení druhej fázy mechanizmu [ako sa stanovuje v článku 25a ods. 5 písm. b)].

Vykonávacím rozhodnutím Rady by sa malo dočasne pozastaviť uplatňovanie určitých ustanovení vízového kódexu vo vzťahu ku gambijským štátnym príslušníkom. Pozastavenie sa však nevzťahuje na rodinných príslušníkov (migrujúcich) občanov EÚ, na ktorých sa vzťahuje smernica 2004/38/ES, ani na rodinných príslušníkov štátnych príslušníkov tretej krajiny požívajúcich právo na voľný pohyb rovnocenné s právom občanov Únie na základe dohody medzi Úniou a jej členskými štátmi na jednej strane a dotknutými tretími krajinami na strane druhej.

•Konzultácie so zainteresovanými stranami

•Hodnotenia ex post/kontroly vhodnosti existujúcich právnych predpisov

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Neuvádza sa.

5.ĎALŠIE PRVKY

•Plány vykonávania, spôsob monitorovania, hodnotenia a podávania správ

Neuvádza sa.

•Vysvetľujúce dokumenty (v prípade smerníc)

Neuvádza sa.

•Podrobné vysvetlenie konkrétnych ustanovení návrhu

Neuvádza sa.

2021/0233 (NLE)

Návrh

VYKONÁVACIE ROZHODNUTIE RADY

o pozastavení uplatňovania určitých ustanovení nariadenia Európskeho parlamentu a Rady (ES) č. 810/2009 vo vzťahu ku Gambii

RADA EURÓPSKEJ ÚNIE,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 810/2009 z 13. júla 2009, ktorým sa ustanovuje vízový kódex Spoločenstva (vízový kódex), a najmä na jeho článok 25a ods. 5 písm. a),

so zreteľom na návrh Európskej komisie,

keďže:

(1)Koncom februára 2019 gambijské orgány jednostranne rozhodli o zavedení moratória na všetky operácie núteného návratu, čo bránilo účinným návratom počas väčšiny roka 2019. Po zrušení moratória v januári 2020 čelili členské štáty opakujúcim sa prekážkam, ktoré Gambia zaviedla pri organizovaní a vykonávaní návratových operácií, ako aj nestabilnej spolupráci, ktorá brzdí všetky fázy procesu návratu, a to aj pri uplatňovaní existujúcich osvedčených postupov a ďalších operačných opatrení dohodnutých medzi Úniou a Gambiou. O týchto problémoch svedčí aj najnovšie gambijské oznámenie zo 6. apríla 2021, v ktorom sa uvádza, že krajina až do odvolania nie je schopná prijímať navrátilcov. Odvtedy gambijské orgány v júni potvrdili, že platí „moratórium na nútený návrat alebo repatriáciu až do skončenia decembrových volieb“.

(2)Komisia od roku 2019 podnikla kroky na zlepšenie úrovne spolupráce Gambie v oblasti readmisie neoprávnene sa zdržiavajúcich štátnych príslušníkov tretích krajín. Tieto kroky pozostávali z niekoľkých stretnutí s gambijskými orgánmi na technickej aj politickej úrovni s cieľom nájsť riešenia prijateľné pre obe strany a dohodnúť sa na ďalších podporných projektoch, ktoré by boli pre Gambiu prínosné. Zároveň sa uskutočnili výmeny na vysokej úrovni medzi Komisiou a príslušnými partnermi z Gambie. Tieto otázky boli nastolené aj v rámci iného stretnutia, ktoré zorganizovala Európska služba pre vonkajšiu činnosť.